Post salutacionem. Eddele vnde gestrenge leue here, holde frundt vnde gonre. Hans Elspit hefft in merckliken tale bynnen vnser stadt vpgekoft etliken sweuel jn vorludinge dat to juwer g. vnde behoff des achtbaren rikes to Zweden geschen sy, dat wy ock gerne lyden vnde vordulden so sodane sweuel der suluen juwer g. tor handen gestalt vnde nicht dorch den suluen Hans offte eynen anderen vp de Russen gefort werde, welket ane twyuel juwe g. nicht to myn alse wy vngerne wolden vnde to beschende segen. Worumme is derhaluen vnsze andechtige vnde vlitige bede de gedachte juwe g. vnsz vorwitliken wille, offt sodan sweuel dorch Hansze ergenanten ock na synen seggende in gewalt juwer g. gestalt vnde gebracht werdt, vmme vnsz so men spreken wolde, de sweuel vp de Russen gefort were, dar mede hebben to entseggende vnde to entschuldigende, wente wes wy juwer g. vnde den achtbaren rike in sodanen saken to behechliken willen doen mogen, willen wy twiuels fry alle wege gar gutwillich befunden werden etc. Vorder, leue her houetman, gude frundt vnde gonre, szo denne juwer g. besunderen vnde ock sampt deme rikes rade to Zweden to mer tiden van wegen der beiden gefangenen knechte, nomptliken Hans Klunckarde vnde Mauricius Rolauesszon an vnns geschreuen hebben, se der gefencknissze fry vnde losz mochten entslagen werden, dat wy, kennet Godt alweldich, ock sulues gerne segen vnde van herten begeren, ouers vnsz vnde dem gemenen vnschuldigen varenden copmanne van vorbitterunge k. m. to Dennemarken so sware vngnade vnde wrake derhaluen vorgenamen vnder ogen wasset, wy nicht weten wo wy dar anders by varen mogen, beszunder gefencklick bliuen bet tor tid, de k. m. dorch entschuldigunge vnser stadt de syne k. m. anholdinge des knechten der sake orsprunck ynt houet principalick darumme belastet vnde beschuldiget, wo wol dorch sunder noden vnde vnschuldichlicken moge gestillet vnde to frede gestalt werden. Twyuelen nicht juwe g. wol vorstan hefft, wo alrede der vnser guder der sake haluen vp Gotlande getouet vnde angeholden syn, vnde is to befruchten so der k. m. nen recht dar ouer benogent na willen des wol mer geboren wil, szo wy dat vterliken vthe vnsen baden an k. m. vorschicket in antworde vornamen hebben. Hirumme wil van noden wesen, zollen wy vnde de vnschuldige copman sodaner last vnde vngnade konigliker wrake entslagen werden, dat de achtbar rikes rad sodane sake an sick neme to entschuldigende, vp dat de schamelen knechte groter var, dar se ynne geholden syn, vnde wy der k. vngnade mogen gefriet vnde entsachtet werden, alsze wy ock dat sulue an den achtbaren rikes radt begerende geschreuen hebben jn vorhapeninge vnde touorsichte juwer aller herlicheide mit den besten dar wol werden vp gedencken vnde totrachten, so id alder nuttest to eynes idermans woluardt wil gedan syn. Gade almechtich helpende, deme wy juwe vilg. g. jn lucksaligen wolmacht etc.